Nhwehwεmu ne abᴐdeε mu nyansapε mu adesua kyerε sε, onipa nkwa no mu 70% gyina nsuo so, na wei da no adi pefee sε nsuo yε nkwa. Ɛyε adeε baako a onipa ntumi nyi mfiri n’asetena mu. Nnipa binom mpo ka sε, nsukᴐm kum sene aduanekᴐm.
Nsusεeε yε sε yεde nneεma binom, nwira ne nnuro regugu nsuo mu, εsiane yεn nnwuma anaa sikapε nti. Ɛtumi yε biribiara anaa nneyεeε biara a εsεe nsuo. Ɛpo ne asuo pii atwa ᴐman yi ho ahyia, nanso yεn nneyεeε ama nsuo yinom rewewe.
COCOBOD de bεtoo dwa wᴐ Ↄpεpᴐn 31 mu sε, wᴐhunu no sε, sεdeε galamsey ne nnuro a wᴐde gu nsuo mu tu galamsey ayε no, mfeε 20 akyiri no, asukεseε binom te sε Pra, Ankobra, ne Offin bεyerayera koraa. Nnuro bi te sε silt ne mercury a wᴐde gu nsuo yinom mu no yε adeε a εha Ghanaman nyinaa apᴐmuden εfiri sε, wᴐtᴐn asuo yi mu abᴐdeε no bi wᴐ ᴐman no nyinaa mu, mpo beaeε a wᴐntu galamsey.
Saa dwumadie korᴐ yi ara mu no, wᴐtumi tu ara kᴐto nsuo a εda asase ase a yεn nyinaa tu nsuo kᴐto no twe bi ba yεn afie mu nya nsuo nom no, na nneyεeε korᴐ no ara na εkᴐ so. Wei akyiri no, wᴐwᴐ gyedie bi sε, sε obi wu wᴐ berε a wᴐretu sika no a, sika no ba bebree. Ne saa nti sε obi wu wᴐ nsuo no ase a, wᴐgyae no wᴐ nsuo no ase ma no porᴐ, na yεatwe saa nsuo korᴐ no ara anom. Yεn nyinaa nim ᴐhaw a yεbεnya afiri wei mu.
Wei da nkyεn a, sε yεde yεn ani kyerε yε nkuropᴐn te sε Nkran ne Kumase mu a, yεn temammufoᴐ yi ara de εpo ne asuo akεseε a atwa yεn ho ahyia no adane agyananbea ne beaeε a yεgu nwira. Saa nsuo korᴐ yi ara mu nso na yεnya yεn aduane firi, na ebinom mpo nom bi de bi di wᴐn daa daa dwuma. Nkuro nketewa no mu mpo deε, yεnhunu nsonsonoeε a εda mmᴐnka ne asutene no ntam. Weinom yε me ne wo mmienu nneyεeε a εso nsunsuansoᴐ ba yεn ara so.
Wei da no adi pefee sε mfeε 50 bi mu no deε na εsε sε ᴐman yi kra nsuo firi amanᴐne ansa na εmu nnipa anya nsuo anom. Nhwehwεmu kyerε sε, sε yεde yεn ani bu a, nyarewa ahodoᴐ a aba no mu 80% yε deε yεnya firi nsuo mu.
Nsunsuansoᴐ kεseε a saa nneyεeε yi de brε yεn yε apᴐmuden mu nsunsuansoᴐ; abunu nini ne abunu ahodoᴐ a εnni aduro ate atese, na saa mu nyarewa ayε donkomi. Megye di sε εnyε nnipakuo pi pε na wᴐbεnya wei ho nsunsuansoᴐ, na mmom yεn nyinaa. Ɛno akyiri no, nsuo ho bεkᴐ atwee wᴐ mmerε bi a εdi yεn anim mu.
Yεbεtumi agyae weinom? Aane, εsiane sε εyε me ne wo mmienu nnyeyεeε. Obi bεka sε aban na εma kwan ma wᴐtu galamsey, nanso mese wo sε, sε yεsi yεn bo na yεyi no akwa a, obiara ntumi nni saa dwuma no. Ɛno pa ho a, yεn ara yεn nuanom ne yεn mma na wᴐde wᴐn ho hyε saa dwumadie no mu, enti εtwa bεwie me ne wo so. Nsesaeε yε den deε, nanso εboa nnipa asetena. Momma yεnnwene daakye ho na yεnsi gyinaeε εnnε.
